Другі раз на выставе было светла і прасторна. Карціна з сотнямі сталоў была прыгожай, як свежыя і спрасаваныя габлюшкі. Раман завёў мяне ў кіназалу, і мы разам паглядзелі ягоны фільм “Стол”. За бясконцым сталом сядзелі розныя сучаснікі. Сядзеў сам Раман, сядзеў актор Ігар Дзянісаў і глядзеў на аголеную натуршчыцу. Жывапісец Слава Лямачка ласкава пляснуў мастакоўскай даланёю па аголеным целе. За сталом было шмат актораў і акторак. Яны елі, пілі, смяяліся, плакалі, танцавалі... Яны жылі і паміралі.